
Informācija presei

25.08.2009.
Atvieglo informācijas sniegšanas kārtību par PVN ES fondu projektiem

Otrdien, 25. augustā, valdība atbalstīja Ministru kabineta (MK) noteikumus par kārtību, kādā sniedz un pārbauda informāciju par pievienotās vērtības nodokļa (PVN) piemērošanu Eiropas Savienības (ES) struktūrfondu (Eiropas Reģionālās attīstības fonda un Eiropas Sociālā fonda) finansēto projektu ietvaros un pieņem lēmumu par PVN iekļaušanu projektu attiecināmajās izmaksās. Noteikumi nosaka tiesību normas, kas attieksies uz 2007.–2013. gada plānošanas perioda ES struktūrfondu projektiem.

Lai vienkāršotu un veicinātu ES struktūrfondu līdzekļu apguvi, noteikumi paredz, ka turpmāk finansējuma saņēmējam, iesniedzot projektu atbildīgajā vai sadarbības iestādē, vairs nebūs jāpievieno aptaujas lapa par PVN piemērošanu. Tāpat paredzēts atvieglojums PVN pārskata iesniegšanas procedūrā, proti, ES struktūrfondu projekta iesniedzējam, kas nav reģistrēts Valsts ieņēmumu dienestā ar PVN apliekamo personu reģistrā, PVN pārskats vairs nebūs jāiesniedz.

Noteikumi arī paredz, ka ES struktūrfondu finansējuma saņēmējs nesniegs PVN pārskatu gadījumos, kad projekta attiecināmajās izmaksās nav paredzēts iekļaut PVN vai kad netiks veikti ar PVN apliekami darījumi. Tāpat arī gadījumos,  kad  uz darījumiem nevarēs attiecināt likuma „Par pievienotās vērtības nodokli” normas. Tādējādi tiks atvieglots administratīvais slogs ES struktūrfondu projekta iesniedzējiem.

PVN pārskatā turpmāk tiks iekļautas arī tās izmaksas, kas nav uzskatāmas par projekta sagatavošanas izmaksām, bet ir veiktas pirms līguma vai vienošanās noslēgšanas, tādējādi palielinot finansējuma apjomu, kas var tikt iekļauts ES struktūrfondu projekta attiecināmajās izmaksās un par kuru var saņemt atmaksu no Eiropas Komisijas.

